16 vuurwapens op plaas gesteelArgieffoto Die polisie is op soek na drie persone wat by ŉ huis op Matekula-plaas in Waterval-Boven in Mpumalanga ingebreek en 16 vuurwapens gesteel het. Kol. Mtsholi Bhembe, woordvoerder van die polisie, het gesê drie mans het op 10 Mei glo by ŉ venster ingebreek en die eienaar van die huis met ŉ vuurwapen gedreig. “Hulle het hom aan ŉ stoel vasgebind en het toe ŉ koevoet uit die werkswinkel gaan haal,” het hy verduidelik. “Die mans het daarna ŉ venster van ŉ nabygeleë huis, wat aan die slagoffer se broer behoort, oopgebreek. Hulle het die huis geplunder en op twee kluise afgekom.” Volgens Bhembe het hulle die twee kluise oopgebreek en jaggewere, haelgewere, ŉ pistool en ammunisie gesteel. “Hulle het al die vuurwapens, ŉ televisie en ŉ rekenaar in die slagoffer se motor, ŉ Volvo met registrasienommer HCN 528 MP, gelaai, voor hulle van die toneel gevlug het.” Enigiemand met verdere inligting word versoek om ao Raymond Mammaila te kontak by 072 023 1542.